Dak kollu li kien imbassar fuq id-distrett t’Għawdex minn ħafna Laburisti Għawdxin fl-elezzjonijiet tal-25 ta’ Mejju li għadda, seħħ. Ħafna voti ta’ Laburisti mweġġgħin marru jivvutaw biex permezz tal-vot tagħhom wasslu messaġġ lit-tmexxija tal-Partit Laburista. F’ittra li l-gazzetta il-mument irċeviet, ġie spjegat kif kien hemm Laburisti li kienu ferm diretti f’kitbiethom fuq id-dokument tal-vot billi wrew id-diżapprovazzjoni qawwija tagħhom bl-iktar mod aħrax għall-mod kif qed jitmexxew l-affarijiet f’Għawdex. Irriżulta b’mod ċar li hemm ħafna Għawdxin li għadhom leali bis-sħiħ lejn l-eks Ministru għal Għawdex, Anton Refalo, u ħassru l-voti tagħhom billi kitbu fuqhom kliem favur l-istess eks Ministru Laburista. Kien innutat ukoll li kważi f’kull raħal madwar Għawdex kollu, irriżulta li kważi kull kontestant Laburista li kien imbuttat mill-amministrazzjoni tal-Partit Laburista, falla milli jikseb il-kariga ta’ sindku. Fost il-lokalitajiet li kien hemm kontestanti mbuttati nsibu l-lokalità tal-Munxar fejn il-Partit Laburista tilef il-maġġoranza ta’ voti u tilef is-siġġu ta’ Sindku. Fix-Xewkija, għalkemm kien hemm kontestant imbuttat bl-iktar mod qawwi, spiċċa biex tilef postu ta’ Sindku. Fir-raħal Ta’ Sannat, għalkemm il-Partit Laburista żied ftit voti dak li kien imbuttat, għalkemm ġie elett, spiċċa biex ġie fir-raba’ post minn ħames kontestanti fil-lista tal-kontestanti Laburisti. F’Għajnsielem il-Partit Laburista naqqas il-voti u tilef ukoll kunsillier. Fin-Nadur, fir-Rabat, f’Ta’ Kerċem u fiż-Żebbuġ il-Partit Laburista wkoll naqqas il-voti mill-aħħar elezzjonijiet tal-Kunsilli li saru. Fl-istess ittra, iffirmata ‘Voti invalidi’, jingħad ukoll li dak li ġara ġimagħtejn ilu jista’ jiġi ripetut anke fl-elezzjoni ġenerali li jmiss.